skyggekabinet i House of Commons
Skyggekabinettet er de medlemmer af oppositionen, der forventes at blive ministre ved et regeringsskifte. Hvert medlem følger sager inden for sit ansvarsområde.
Alene den fysiske indretning af House of Commons (Underhuset) i Det Britisk Parlament viser, at der er tale om et topartisystem. Medlemmerne sidder på lange bænkerækker med front mod hinanden. På forreste række på den ene side af the floor sidder Her Majesty’s Government, og på den anden side sidder skyggekabinettet, eller Her Majesty’s Loyal Opposition.
Skyggekabinettet er organiseret med en skyggeminister som 'skygger' det relevante kabinetsmedlem, og som er en slags regering i venteposition. Selvom der er mere end to partier, der får valgt medlemmer til parlamentet, er det altid det andet store parti, der fungerer som officiel opposition og dermed stiller med skyggekabinettet.